טוליו קולסלבטיקו

טוליו קולסלבטיקו (בלועזית: Tullio Colsalvatico; 21 באוגוסט 1901 – 20 בספטמבר 1980) סופר ומשורר איטלקי, מחסידי אומות העולם, שהציל יהודים במלחמת העולם השנייה.

 פעילות בתקופת השואה להצלת יהודים 
קולסלבטיקו נולד בקולבנלה, למשפחה אמידה. עם סיום לימודיו בבית הספר, כשהיה בן 18, כבר הוציא לאור את אוסף השירים הראשון שלו ובהמשך הקדיש את זמנו לכתיבת יצירות ספרותיות.

ב-16 באוקטובר 1943 התחיל גל הגירושים הראשון מאיטליה לאושוויץ. אב משפחת דה טיבולי שיחד קצין משטרה כדי שלא יעצור את משפחתו, והבטיח לו שלמחרת כל המשפחה תעזוב את רומא. קולסלבטיקו, שהתגורר בקולבנלה, הזמין את משפחת דה טיבולי להתארח בביתו. אב המשפחה צ'זרה, ובתו פיורלה הגיעו לביתו של קולסלבטיקו והתקבלו בחום על ידו. הוא אמר לצ'זרה שעליהם להימלט מיד והבטיח לעזור להם. כמה ימים לאחר מכן, הוא סיפק מסמכים מזויפים לכל 40 בני המשפחה ואמר לכל אחד מהם היכן להסתתר. הוא יעץ להם להתפזר בין עיירות שונות. המסמכים המזויפים שסיפק למשפחה תוכננו בקפידה. אסתר דה טיבולי קיבלה מסמכים על שם מרוצ'י, שם המשפחה שאליה נשלחה בכפר הסמוך. כל השמות החדשים היו קשורים בדרך כלשהי לשמותיהם הישנים, למקרה שאחד מ-12 הילדים יתבלבל כאשר ישאל על ידי הרשויות. הפליטים היהודים התחזו לנוצרים והלכו לכנסייה כל שבוע ולמדו את הפולחן והטקסים הנוצריים. קולסלבטיקו המשיך לדאוג לשלומם במהלך שהותם בכפרים השונים, ובזכות הגנתו, אף אחד לא הטריד אותם.מכתב מאת פיורלה דה טיבולי אל יד ושם, 21 בנובמבר 2007, תיק מס' M.31.2/11490, ארכיון יד ושם

 לאחר המלחמה 
לאחר המלחמה משפחת דה טיבולי נשארה בקשר עם קולסלבטיקו. המשפחה פתחה מחדש את החנות שהייתה בבעלותה עוד לפני המשפחה בתחנת הרכבת וקולסלבטיקו היה מבקר בחנות בכל פעם שהיה עובר בתחנה. בהמשך, המשפחה עברה דירה והקשרים בין קולסלבטיקו למשפחה התרופפו ובהדרגה הקשר נותק.

 הכרה והנצחה 
בעקבות עדותה של פיורלה דה טיבולי, החליטה הוועדה הציבורית לציון חסידי אומות העולם להכיר בטוליו קולסלבטיקו כחסיד אומות העולם ב-26 בפברואר 2009. ב-30 במרץ 2009 נערך לכבודו טקס ברומא. שמו נחקק בקיר הכבוד בגן חסידי אומות העולם ביד ושם בירושלים.

 הערות שוליים 

קטגוריה:חסידי אומות העולם
קטגוריה:איטלקים חסידי אומות העולם
קטגוריה:משוררים איטלקים